ผู้ติดเชื้อ “โควิด” ใหม่ 6 ใน 10 ราย เป็นทหารไทย กลับจากฝึกที่ฮาวาย ดันป่วยสะสม 3,279 คน
"ศบค." เผยผู้ติดเชื้อ “โควิด” ใหม่วันนี้ 6 ใน 10 ราย เป็นทหารไทย กลับจากฝึกที่ฮาวาย ดันป่วยสะสม 3,279 คน ไร้เสียชีวิต
"ศบค." เผยผู้ติดเชื้อ “โควิด” ใหม่วันนี้ 6 ใน 10 ราย เป็นทหารไทย กลับจากฝึกที่ฮาวาย ดันป่วยสะสม 3,279 คน ไร้เสียชีวิต
24 ก.ค. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงสถานการณ์แพร่ระบาดของโรคโควิด-19 ประจำวันที่ 24 ก.ค.63 เมื่อเวลา 11.30 น. ที่ทำเนียบรัฐบาล
โดยระบุว่า พบผู้ป่วยยืนยันติดเชื้อโควิด-19 รายใหม่ จำนวน 10 ราย เป็นผู้ที่เดินทางกลับจากต่างประเทศ และเข้าพักยังสถานที่เฝ้าระวังที่รัฐจัดให้ หรือ State Quarantine ทำให้มีจำนวนผู้ป่วยยืนยันสะสมเพิ่มขึ้นเป็น 3,279 ราย รักษาหายเพิ่ม 2 ราย รักษาหายแล้วทั้งสิ้น 3,107 ราย ยังรักษาอยู่ 114 ราย ไม่มีรายงานผู้เสียชีวิตเพิ่ม จำนวนผู้เสียชีวิตรวม ยังคงอยู่ที่ 58 ราย
สำหรับผู้ติดเชื้อทั้ง 10 รายนี้ รายที่ 1 เป็นนักศึกษาหญิงไทย อายุ 23 ปี เดินทางกลับจากประเทศซูดาน ถึงไทยเมื่อวันที่ 10 ก.ค. เที่ยวบินเดียวกับผู้ป่วยยืนยันก่อนหน้า 17 ราย เข้าพัก State Quarantine ที่ จ.ชลบุรี และตรวจหาเชื้อในวันที่ 21 ก.ค. ผลตรวจพบเชื้อ
รายที่ 2 เดินทางกลับจากปากีสถาน เป็นนักเรียนหญิงไทย อายุ 18 ปี ถึงไทยวันที่ 12 ก.ค. เข้าพัก State Quarantine ที่กรุงเทพฯ และตรวจหาเชื้อในวันที่ 21 ก.ค. ผลตรวจพบเชื้อ
รายที่ 3 เดินทางจากเยอรมนี เป็นนักเรียนชายไทย อายุ 18 ปี ถึงไทยวันที่ 16 ก.ค. เข้าพัก State Quarantine ที่ จ.ชลบุรี และตรวจหาเชื้อในวันที่ 22 ก.ค. ผลตรวจพบเชื้อ
รายที่ 4 เดินทางกลับจากเนเธอร์แลนด์ เป็นหญิงไทย อายุ 37 ปี อาชีพค้าขาย ถึงไทยวันที่ 18 ก.ค. เข้าพัก State Quarantine ที่ จ.ชลบุรี และตรวจหาเชื้อในวันที่ 22 ก.ค. ผลตรวจพบเชื้อ
ส่วนอีก 6 รายที่เหลือ เป็นทหารชายไทย อายุระหว่าง 20-32 ปี เดินทางกลับจากฝึกทหารที่ฐานทัพฮาวาย สหรัฐอเมริกา ถึงไทยเมื่อวันที่ 22 ก.ค. โดยผ่านการคัดกรอง ณ ด่านควบคุมโรค พบว่ามีอาการเข้าเกณฑ์ PUI คือ มีไข้ ไอ มีน้ำมูก ถ่ายเหลว และมีผื่นคันตามตัว จึงตรวจหาเชื้อในวันที่ 22 ก.ค. ผลตรวจพบเชื้อ
 